"SETSWANA PUO YA GAE MEPHATO 4-6 KAROLO 4: TLHATLHOBO 4.1 MATSENO Tlhatlhobo ke dikgato tse di rulagantsweng tse di tswelelang tsa go supa/bontsha, go kgobokanya le go ranola tshedimosetso ka ga tiro ya barutwana, go dirisiwa mekgwa e e farologaneng ya tlhatlhobo. E akaretsa dikgato di le nne: go tlhagisa le go kgobokanya bopaki jwa phitlhelelo; go tlhatlhoba phitlhelelo e; go rekota se se fitlheletsweng le go dirisa tshedimosetso e go tlhaloganya le go thusa mo kgolong ya barutwana gore dikgato tsa go ithuta le go ruta di tokafale. Tlhatlhobo e tshwanetse go nna e e sa tlhomamang (tlhatlhobo e e dirwang ka nako ya go ithuta) le e e tlhomameng (tlhatlhobo e e dirwang kwa bokhutlong jwa go ithuta). Mo ditlhatlhobong tse di le pedi, pegelo ya gale e tshwanetse go newa barutwana go oketsa maitemogelo a go ithuta. Tlhatlhobo mo dipuong e a tswelela mme e tshegetsa kgolo le tlhabololo ya barutwana. Ke karolo e e tletseng ya go ruta le go ithuta ka e tlamela ka pegelo ya go ruta le go ithuta. E tshwanetse go tsenyeletswa mo go ruteng le go ithuta go na le go dira ka yona jaaka sengwe se se ikemetseng. Go feta fao, tlhatlhobo e e lotagantsweng ya dikarolo tsa puo tse di farologaneng di tshwanetse go ithutwa. Sekao, re ka simolola ka temana ya puiso le go dira tekatlhaloganyo ka yona. Dipotso tsa kitso ya thutapuo di ka botswa go ikaegilwe ka yona temana e. Morago ga puiso ya setlhangwa barutwana ba ka kopiwa go tsibogela setlhangwa, sekao, ka go kwala lekwalo ka ga dintlha tse di mo setlhangweng kgotsa ba ka kwala tsibogelo e e nang le boikakanyetsi ya diteng tsa setlhangwa.Go feleletsa tirwana e, dipuisano di ka tshwarwa ka ga setlhogo mme ka tsela e, dikgono tsotlhe tsa puo di fitlhelelwa ka tirwana e le yosi e e elelang e e lotagantsweng. Tlhatlhobo ya dikgono tse di farologaneng tsa puo di se ka tsa lebelelwa jaaka ditirwana tse di beetsweng kwa thoko mme jaaka ditirwana tse di lotagantsweng. Diruburiki tsa tlhatlhobo di tshwanetse ka jalo tsa bua le dikgono tse di farologaneng mo tirwaneng. Dikgono tsa go reetsa, bokgoni jwa puo ya molomo, le bokgoni jwa go araba dipotso, go tsaya karolo mo dipuisanong le dikgono tsa go rekota ka go kwala go tshwanetse ga tlhokomelwa letsatsi le letsatsi fa go tlhokagala. Go botlhokwa, gape, gore se barutwana ba se tlhaloganyang ka se ba se buisang se tlhatlhojwe mme e seng fela bokgoni jwa bona jwa go lemoga kgotsa go gopola bokao jwa mafoko. Ka jalo tlhatlhobo ya go buisa e tshwanetse go tshwarwa kgapetsakgapetsa mme e seng gangwe fela. Puiso e e tlhomameng le yona e tshwanetse go tsepamisiwa mo go buisetseng kwa godimo le mo ditirwana tse di tla go thusang go tlhomamisa gore barutwana ba tlhalogantse go le go kae, sekao, go boeletsa kgang kgotsa go araba dipotso. Tlhatlhobo ya tiro e kwalwang e tla tsepamisiwa bogolo thata mo bokgoning jwa morutwana jwa go fetisa bokao, le mo goreng a ba kwadile ka nepagalo, sekao, dipopego tsa puo e nepagetseng le tiriso, mopeleto le matshwao a puiso. Tlhatlhobo yotlhe e tshwanetse go lemoga gore go ithuta puo ke dikgato le gore barutwana ga ba kitla ba tlhagisa tiro e e siameng e e feletseng mo tikologong ya ntlha ya go kwala. Ka jalo, dikgato tse di farologaneng tsa go kwala di tshwanetse go tlhatlhojwa. Fa o neela tirwana ya tlhatlhobo e e tlhomameng, go tla nna le tsepamo mo bokgoning jo bo rileng, sekao, go reetsa le go bua kgotsa go buisa kgotsa go kwala. Le gale, ka go ithuta puo e le dikgato tse di lotagantsweng, bokgoni jo fetang nngwe bo tla dirisiwa. Dipopego tsa puo di tshwanetse go tlhatlhojwa di le mo tirisong. Go tshwanetse ga netefadiwa gore tlhatlhobo ga e dirwe fela jaaka tiro e e kwalwang, mme e letle barutwana go ithuta ka go dira le ka PPKT 89"